Document ID: 32007D0507

KOMMISSIONENS BESLUTNING
af 16. juli 2007
om ændring af beslutning 2006/140/EF for så vidt angår særlig finansiel støtte fra Fællesskabet for 2007 i forbindelse med undersøgelsen af TSE-resistente PrP-gener hos geder i Cypern
(meddelt under nummer K(2007) 3369)
(Kun den græske udgave er autentisk)
(2007/507/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
Udryddelse af transmissible spongiforme encephalopatier (TSE) hos små drøvtyggere, herunder bovin spongiform encephalopati (BSE), der menes at være årsag til den dødelige variant Creutzfeldt-Jakobs sygdom hos mennesker, er af stor betydning for dyresundheden og forbrugerbeskyttelsen.
(2)
Cypern fremlagde i 2005 et toårigt program for undersøgelse for TSE-resistente genotyper hos geder med henblik på at opnå finansiel støtte fra Fællesskabet. Undersøgelsen har til formål at se nærmere på PrP-genet hos denne medlemsstats geder med henblik på at bekræfte resultaterne fra tidligere foreløbige undersøgelser, hvor der blev fundet særlige PrP-polymorfismer, der er tegn på TSE-resistens, og med henblik på at evaluere dataene for at kunne bestemme den grundlæggende forekomst af TSE-resistente PrP-gener hos geder. TSE-prævalensen hos geder i Cypern er meget høj, og det er derfor relevant, at det er Cypern, der gennemfører et sådant pilotprojekt. Undersøgelsen begyndte den 1. januar 2006.
(3)
I henhold til artikel 3, stk. 2, litra a), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (2) skal programmer for udryddelse og overvågning af dyresygdomme (veterinærforanstaltninger) finansieres via den Europæiske Garantifond for Landbruget. Finanskontrollen af foranstaltningerne foretages i henhold til artikel 9, 36 og 37 i nævnte forordning.
(4)
Ved Kommissionens beslutning 2006/140/EF af 15. februar 2006 om særlig finansiel støtte fra Fællesskabet i forbindelse med undersøgelsen for TSE-resistente PrP-gener hos geder, fremlagt af Cypern, for 2006 (3), blev der ydet finansiel støtte fra Fællesskabet til undersøgelse af genetisk TSE-resistens hos geder i denne medlemsstat for 2006.
(5)
Af budgetmæssige grunde træffes der beslutning om Fællesskabets støtte hvert år. Der bør ydes finansiel støtte fra Fællesskabet til denne undersøgelse for 2007. Beslutning 2006/140/EF bør derfor ændres, således at dette år også dækkes.
(6)
I bilaget til beslutning 2006/140/EF anføres Fællesskabets finansielle støtte samt en model for teknisk og økonomisk rapportering. Dette bilag bør ændres for at tage hensyn til den finansielle støtte for 2007 og ændringer i rapporteringen for dette år.
(7)
Af hensyn til den administrative effektivitet skal alle udgifter, der forelægges med henblik på EF-tilskud, angives i euro. I overensstemmelse med Rådets forordning (EF) nr. 1290/2005 af 21. juni 2005 om finansiering af den fælles landbrugspolitik skal omregningskursen for udgifter i en anden valuta end euro være den sidste vekselkurs, som Den Europæiske Centralbank har fastsat inden den første dag i den måned, i hvilken betalingsanmodningen indgives af Cypern.
(8)
Beslutning 2006/140/EF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2006/140/EF foretages følgende ændringer:
1)
Artikel 1 affattes således:
»Artikel 1
1. Programmet for undersøgelse for TSE-resistente PrP-gener hos geder, fremlagt af Cypern, godkendes for en fireogtyvemåneders periode at regne fra den 1. januar 2006.
2. Fællesskabets finansielle støtte til det program, der er omhandlet i stk. 1, dækker op til 100 % af Cyperns udgifter (ekskl. moms) til laboratorieprøver i overensstemmelse med bilagets kapitel 1 for 2006 og kapitel 3 for 2007. Den samlede støtte udgør dog højst 47 500 EUR for 2006 og 103 000 EUR for 2007.«
2)
Artikel 2 ændres således:
a)
Litra b) og c) affattes således:
»b)
Cypern fremsender en årlig finansiel og teknisk interimsevaluering, der dækker de første otte måneder af hvert undersøgelsesår, senest to måneder efter referenceperiodens ophør; rapporten skal være i overensstemmelse med modellen i bilagets kapitel 2 for 2006 og kapitel 4 for 2007, ledsaget af dokumentation for de afholdte udgifter.
c)
Senest den 31. marts 2007 og den 31. marts 2008 fremsender Cypern en endelig rapport for henholdsvis 2006 og 2007 om gennemførelsen af undersøgelsen i dens helhed og om resultaterne heraf for hele den periode, hvori der er ydet finansiel støtte fra Fællesskabet; rapporten skal ligeledes indeholde en teknisk og finansiel evaluering for 2006 og 2007, som er i overensstemmelse med modellen i bilagets kapitel 2 for 2006 og kapitel 4 for 2007, ledsaget af dokumentation for de afholdte udgifter.«
b)
Stk. 2 affattes således:
»2. Overholdes tidsfristen i stk. 1, litra c), ikke, nedsættes den finansielle støtte med 25 % den 1. maj, 50 % den 1. juni, 75 % den 1. juli og 100 % den 1. september i det kalenderår, der følger efter det pågældende undersøgelsesår.«
3)
Artikel 3 affattes således:
»Artikel 3
De udgifter, Cypern forelægger med henblik på finansielt tilskud fra Fællesskabet, angives i euro eksklusive moms og andre skatter og afgifter.
Omregningskursen for udgifter er den sidste kurs, som Den Europæiske Centralbank har fastsat inden den første dag i den måned, hvor anmodningen er indgivet af Cypern.«
4)
Bilaget ændres som angivet i bilaget til nærværende beslutning.
Artikel 2
Denne beslutning anvendes fra den 1. januar 2007.
Artikel 3
Denne beslutning er rettet til Republikken Cypern.
Udfærdiget i Bruxelles, den 16. juli 2007.

Labels: 0
18
15
6